Europarlamentarul Eugen Tomac a oferit detalii într-o intervenție pentru B1 TV cu privire la Rezoluția care va fi votată în Parlamentul European privind tezaurul românesc aflat în Rusia. Acesta a precizat că va fi un pas istoric, un pas important pentru internaționalizarea acestei problematici:
"Și eu sunt încrezător că mâine nu vom avea emoții la vot. Astăzi negocierile au fost coordonate de domnul președinte Băsescu în ideea de a mulțumi toate grupurile politice astfel încât să nu avem dificultăți când cerem votul pentru această rezoluție.
Cred că este un pas istoric, un pas important pentru că internaționalizarea acestei problematici ne va ajuta în perspectivă atunci când se vor relua relațiile cu Rusia și lucrurile vor intra într-o altă etapă. Vom putea discuta în alți termeni, evident când vom avea o Rusie democratică. În condițiile actuale nu își pune nimeni speranțe că lucrurile se vor schimba peste noapte, dar acest pas este important pentru că UE prin Parlamentul European, mâine va da un semnal politic puternic de solidaritate cu România într-un subiect care ne privește și care ne preocupă de mai bine de un secol".
Eugen Tomac a mai precizat că prin această rezoluție, Comisia Europeană va fi obligată să susțină cauza României:
"Această rezoluție va fi transmisă Comisiei Europene și evident că Comisia Europeană are obligația după votul dat mâine să își stabilească printre priorități inclusiv acest subiect iar statul român nu mai este singur în viitor în ceea ce privește această păroblematică, va avea alături și Comsiai Europeană fără niciun fel de reținere. Ăsta este mesajul pe care îl dă Parlamentul European prin rezoluția pe care am promovat-o".